AaB Ishockeys unge andenmålmand, Kristian Vestergaard, søger nye udfordringer. Han er klar til at skifte klub for at få mere fast spilletid

Da canadiske Brian Greer blev skadet i den første semifinale, skulle den 22-årige andenmålmand i AaB Ishockey, Kristian Vestergaard, pludselig stå distancen. Trods ringe erfaring og yderst begrænset spilletid gjorde den unge keeper et godt indtryk i målet. Nu er han klar til et klubskifte, hvis det er nødvendigt for mere fast spilletid. - Det giver blod på tanden for at prøve noget mere. Jeg vil rigtigt gerne udvikle mig mere og få nogle flere kampe. Hvis det kræver man tager til udlandet eller en anden klub, så er jeg parat til at prøve det, siger Vestergaard til Radio ANR. På rygteplan har specielt Aarhus Crocodiles været på banen, mens der ligeledes har været snak om et skifte til nyoprykkede Totempo hvik.